[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.2.2011

COM(2011) 46 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις δαπάνες του ΕΓΤΕ Σύστημα έγκαιρης προειδοποίησης αριθ. 11-12/2010

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη 3

2. Έσοδα ειδικού προορισμού του ΕΓΤΕ 3

3. Έσοδα προερχομενα από τα προσωρινα ποσα αναδιαρθρωσησ (τομεασ της ζαχαρησ) 4

4. Σχόλια για την εκτελεση του προϋπολογισμου του ΕΓΤΕ 2010 5

5. Εκτέλεση του λογαριασμού εσόδων ειδικού προορισμού του ΕΓΤΕ 7

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 8

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 8

8. Συμπεράσματα 8

ΠΑΡΑΡΤΗΜΑ: | Προσωρινή απορρόφηση πιστώσεων ΕΓΤΕ έως τις 15/10/2010 |

Εισαγωγη

Η προσωρινή εκτέλεση του προϋπολογισμού 2010, που καλύπτει το διάστημα από τις 16 Οκτωβρίου 2009 έως τις 15 Οκτωβρίου 2010, παρουσιάζεται στον πίνακα του παραρτήματος και αναμένεται να ανέλθει στο ποσό των 44.062,1 εκατ. ευρώ. Το ποσό αυτό περιλαμβάνει τα χρήματα που ανακτήθηκαν από τα κράτη μέλη μέσω των διορθώσεων εκκαθάρισης των λογαριασμών του ΕΓΤΕ και τις αναστολές και μειώσεις των μηνιαίων επιστροφών που επιβλήθηκαν στη διάρκεια της χρήσης. Το ποσό αυτό περιλαμβάνει επίσης εκτίμηση των δαπανών, ύψους περί τα 53,6 εκατ. ευρώ, τις οποίες εξακολουθεί να μπορεί να πραγματοποιήσει απευθείας η Επιτροπή μέχρι τις 31 Δεκεμβρίου 2010.

Στον πίνακα προσωρινής εκτέλεσης του προϋπολογισμού, ο οποίος παρουσιάστηκε στους εκπροσώπους των κρατών μελών στη συνεδρίαση της επιτροπής του Ταμείου τον Νοέμβριο 2010, έχουν ληφθεί υπόψη οι μειώσεις πιστώσεων του ΕΓΤΕ που προτάθηκαν στο σχέδιο διορθωτικού προϋπολογισμού (ΣΔΠ) αριθ. 10/2010. Ωστόσο, στις 29 Νοεμβρίου 2010, η Επιτροπή υπέβαλε τη διορθωτική επιστολή αριθ. 1 του ΣΔΠ αριθ. 10/2010, με την οποία παρέλειψε την προαναφερόμενη μείωση πιστώσεων. Ως εκ τούτου, η ανά χείρας έκθεση βασίζεται σε προσαρμοσμένο πίνακα προσωρινής εκτέλεσης στον οποίο δεν περιλαμβάνεται η αρχικώς προταθείσα μείωση πιστώσεων.

Έσοδα ειδικού προορισμού του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος[1].

Όπως έχει ήδη αναφερθεί σε προηγούμενες εκθέσεις του συστήματος έγκαιρης προειδοποίησης, βάσει των εκτιμήσεων της Επιτροπής, τα διαθέσιμα έσοδα ειδικού προορισμού το 2010 ανέρχονταν σε 922 εκατομμύρια ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2010 υπολογίστηκαν κατ’ εκτίμηση σε 789 εκατομμύρια ευρώ. Ποσά ύψους 600 εκατομμυρίων ευρώ και 91 εκατομμυρίων ευρώ αναμένεται να προκύψουν από ανακτηθέντα ποσά εκκαθάρισης ως προς τη συμμόρφωση και από τις παρατυπίες, αντιστοίχως. Οι εισπράξεις από την εισφορά επί του γάλακτος εκτιμήθηκαν σε 98 εκατομμύρια ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2009 στη χρήση 2010 υπολογίστηκε κατ’ εκτίμηση σε 133 εκατομμύρια ευρώ.

Η Επιτροπή διέθεσε τα έσοδα αυτά των 922 εκατομμυρίων ευρώ σε δύο καθεστώτα. Συγκεκριμένα:

- 222 εκατομμύρια ευρώ διατέθηκαν στα επιχειρησιακά ταμεία για τις οργανώσεις παραγωγών στον τομέα των οπωροκηπευτικών, και

- 700 εκατομμύρια ευρώ για το καθεστώς ενιαίας ενίσχυσης.

Για τα εν λόγω δύο καθεστώτα, η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν σε 547 εκατομμύρια ευρώ και 28.480 εκατομμύρια ευρώ αντίστοιχα σύμφωνα με τη διορθωτική επιστολή της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχούν σε εκτιμώμενες αναλήψεις υποχρεώσεων συνολικού ποσού 769 εκατομμυρίων ευρώ για τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 29.180 εκατομμύρια ευρώ για το καθεστώς ενιαίας ενίσχυσης.

Στον προσαρτημένο πίνακα στον οποίο αναφέρεται η προσωρινή εκτέλεση του προϋπολογισμού του 2010 έως τις 15.10.2010, οι εγκριθείσες πιστώσεις για τα δύο ανωτέρω καθεστώτα συμπεριλαμβάνονται στις αρχικές πιστώσεις του προϋπολογισμού για τον τομέα των οπωροκηπευτικών και για τις άμεσες αποσυνδεδεμένες ενισχύσεις που ανέρχονται αντιστοίχως σε 720,1 εκατομμύρια ευρώ και σε 33.272 εκατομμύρια ευρώ, χωρίς να ληφθούν υπόψη τα ανωτέρω έσοδα ειδικού προορισμού. Αφού περιληφθούν τα έσοδα ειδικού προορισμού στους τομείς αυτούς, οι συνολικές προβλεπόμενες πιστώσεις στον προϋπολογισμό 2010 ανέρχονται σε 942,1 εκατομμύρια ευρώ για τον τομέα των οπωροκηπευτικών και σε 33.972 εκατομμύρια ευρώ για τις αποσυνδεδεμένες άμεσες ενισχύσεις.

Έσοδα προερχομενα από τα προσωρινα ποσα αναδιαρθρωσησ (τομεασ της ζαχαρησ)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Όπως έχει ήδη αναφερθεί σε προηγούμενες εκθέσεις του συστήματος έγκαιρης προειδοποίησης, τα εν λόγω έσοδα υπολογίσθηκαν κατ’ εκτίμηση σε 606,8 εκατομμύρια ευρώ το 2010, ενώ ποσό ύψους 717,9 εκατομμυρίων ευρώ αναμενόταν να μεταφερθεί από τη χρήση 2009 στη χρήση 2010.

Σχόλια για την εκτελεση του προϋπολογισμου του ΕΓΤΕ 2010

Κατωτέρω διατυπώνονται σύντομα σχόλια σχετικά με την προσωρινή εκτέλεση του προϋπολογισμού 2010 σε ορισμένους τομείς:

Αγοραία μέτρα

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήταν χαμηλότερες κατά - 411,5 εκατομμύρια ευρώ από τα εγγραφέντα στον προϋπολογισμό κονδύλια. Η σημαντικότερη υστέρηση εκτέλεσης αφορούσε τον τομέα των επιστροφών για προϊόντα εκτός παραρτήματος I και τον αντίστοιχο του γάλακτος και των γαλακτοκομικών προϊόντων, ενώ σημειώθηκε υπέρβαση απορρόφησης πιστώσεων στον τομέα των σιτηρών.

Σιτηρά (+20,0 εκατομμύρια ευρώ)

Η υψηλότερη απορρόφηση των πιστώσεων οφείλεται πρωτίστως στη μεγαλύτερη ποσότητα σιτηρών που εισέρευσαν στη δημόσια αποθεματοποίηση και στην επακόλουθη αύξηση των δαπανών χρηματοδότησης και των τεχνικών δαπανών στις οποίες υποβλήθηκαν τα κράτη μέλη.

Επιστροφές για προϊόντα εκτός παραρτήματος I (-62,7 εκατομμύρια ευρώ)

Η χαμηλότερη απορρόφηση των πιστώσεων του προϋπολογισμού προήλθε κατά κύριο λόγο από τις χαμηλότερες δαπάνες στις οποίες υποβλήθηκαν τα κράτη μέλη για την καταβολή επιστροφών κατά την εξαγωγή για γαλακτοκομικά προϊόντα ενσωματωμένα στα εξαγόμενα μεταποιημένα γεωργικά προϊόντα. Αυτό οφείλεται στο γεγονός ότι η κατάσταση στις αγορές γαλακτοκομικών προϊόντων βελτιώθηκε σημαντικά συγκριτικά με την επικρατούσα κατά την κατάρτιση της διορθωτικής επιστολής για το οικονομικό έτος 2010 και συνεπεία της βελτίωσης αυτής η Επιτροπή διέκοψε, τον Νοέμβριο του 2009, την καταβολή επιστροφών κατά την εξαγωγή για γαλακτοκομικά προϊόντα.

Επισιτιστικά προγράμματα (-34,6 εκατομμύρια ευρώ)

Η ανωτέρω υστέρηση εκτέλεσης αποδίδεται στο γεγονός ότι ορισμένα κράτη μέλη δεν υλοποίησαν πλήρως το εγκεκριμένο σχέδιό τους για το 2010 όπως είχε προβλεφθεί στον κανονισμό (ΕΚ) αριθ. 1111/2009, ενώ παράλληλα τα κράτη μέλη δεν έχουν ακόμη δηλώσει το σύνολο των σχετικών με το προαναφερθέν σχέδιο 2010 διοικητικών δαπανών και δαπανών μεταβίβασης και μεταφοράς.

Οπωροκηπευτικά (+116,6 εκατομμύρια ευρώ συγκριτικά με τις εγκριθείσες πιστώσεις)

Ο βασικός λόγος για την εμφανή αυτή υπέρβαση απορρόφησης είναι ότι οι πραγματοποιηθείσες δαπάνες στον επίμαχο τομέα ανήλθαν σε 836,7 εκατ. ευρώ ενώ οι εγκριθείσες πιστώσεις που είχαν προβλεφθεί στον τομέα αυτό ανέρχονταν σε 720,1 εκατ. ευρώ. Το τμήμα του ανωτέρω συνόλου προσωρινής εκτέλεσης που υπερέβη τις εγκριθείσες πιστώσεις στον τομέα αυτό κατά 116,6 εκατ. ευρώ χρηματοδοτήθηκε από τα έσοδα ειδικού προορισμού του τομέα, τα οποία ανήλθαν σε 222 εκατ. ευρώ, επιφέροντας τοιουτοτρόπως –105,4 εκατ. ευρώ υστέρηση απορρόφησης των διαθέσιμων στον συγκεκριμένο τομέα πιστώσεων.

Η εικόνα αυτή εκτέλεσης του προϋπολογισμού είναι αποτέλεσμα συνδυασμού ρυθμών εκτέλεσης των ακόλουθων καθεστώτων που χρηματοδοτούνται από τα κονδύλια του τομέα. Αφενός, τα κράτη μέλη υποβλήθηκαν σε χαμηλότερες δαπάνες τόσο για προκαταβολές ως προς τα σχέδια του 2010 όσον αφορά τα επιχειρησιακά ταμεία υπέρ οργανώσεων παραγωγών, όσο και για το καθεστώς διανομής φρούτων στα σχολεία. Αφετέρου, τα κράτη μέλη υποβλήθηκαν σε υψηλότερες δαπάνες ενισχύσεων για προκαταρκτική αναγνώριση, επειδή τις εν λόγω ενισχύσεις ζήτησε μεγαλύτερος αριθμός οργανώσεων παραγωγών σε σύγκριση με τον υποθετικό αριθμό που ελήφθη υπόψη στον προϋπολογισμό 2010.

Προϊόντα αμπελουργικού τομέα (-29 εκατομμύρια ευρώ)

Η ανωτέρω ελαφρά υστέρηση εκτέλεσης οφείλεται σε δαπάνες στις οποίες υποβλήθηκαν τα κράτη μέλη και οι οποίες ήσαν χαμηλότερες από τα κονδύλια που προβλέφθηκαν στον προϋπολογισμό τόσο για τα εθνικά προγράμματα στήριξης όσο και για το καθεστώς εκρίζωσης.

Γάλα και γαλακτοκομικά προϊόντα (-414 εκατομμύρια ευρώ)

Η κατάσταση στις αγορές γαλακτοκομικών προϊόντων έχει βελτιωθεί σημαντικά σε σύγκριση με εκείνη που επικρατούσε όταν καταρτίσθηκε η διορθωτική επιστολή για το οικονομικό έτος 2010. Κατά συνέπεια, η Επιτροπή διέκοψε την καταβολή επιστροφών κατά την εξαγωγή γαλακτοκομικών προϊόντων. Επιπλέον, οι τιμές αγοράς στην ΕΕ αυξήθηκαν σημαντικά και προκάλεσαν τη διακοπή της ροής αποκορυφωμένου γάλακτος σε σκόνη και βουτύρου στη δημόσια αποθεματοποίηση όπου η αποθήκευση ποσοτήτων για τα δύο αυτά προϊόντα έχει σταθεροποιηθεί. Οι προαναφερόμενοι παράγοντες οδήγησαν σε χαμηλότερες δαπάνες στον τομέα αυτό συγκριτικά με τις τελικές πιστώσεις του προϋπολογισμού.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις υπερέβησαν κατά 403 εκατ. ευρώ τα αρχικά κονδύλια του προϋπολογισμού. Για να αξιολογηθεί η εν λόγω εκτέλεση πρέπει να ληφθούν υπόψη τα έσοδα ειδικού προορισμού του καθεστώτος ενιαίας ενίσχυσης, τα οποία ανέρχονται σε 700 εκατ. ευρώ.

Αποσυνδεδεμένες άμεσες ενισχύσεις (+553 εκατομμύρια ευρώ συγκριτικά με τις εγκριθείσες πιστώσεις)

Οι συνολικές προβλεπόμενες πιστώσεις για τον τομέα αυτό ανέρχονται σε 33.972 εκατομμύρια ευρώ, συμπεριλαμβανομένων των εσόδων ειδικού προορισμού ύψους 700 εκατ. ευρώ (Σημ.: για λεπτομέρειες, βλ. σημείο 2 ανωτέρω). Εντός του ιδίου άρθρου, χρηματοδοτούνται κυρίως το καθεστώς ενιαίας ενίσχυσης (ΚΕΕ) και το καθεστώς ενιαίας στρεμματικής ενίσχυσης (ΚΕΣΕ).

Όσον αφορά το καθεστώς ενιαίας ενίσχυσης (ΚΕΕ), οι δαπάνες ανήλθαν σε 29.070,9 εκατομμύρια ευρώ και ήσαν χαμηλότερες από τις ανάγκες ύψους 29.180 εκατ. ευρώ που προέβλεπε ο προϋπολογισμός 2010, επειδή ορισμένα κράτη μέλη δεν χρησιμοποίησαν πλήρως το χρηματοδοτικό κονδύλιο ΚΕΕ που τους αναλογούσε. Ωστόσο, έχει αυξηθεί ο ρυθμός εκτέλεσης του προϋπολογισμού τους, και πάλι σε σύγκριση με εκείνον του περασμένου έτους, πράγμα που αποτελεί ένδειξη βελτίωσης της διαχείρισης των χρηματοδοτικών κονδυλίων ΚΕΕ στα περισσότερα κράτη μέλη.

Επιπλέον, όσον αφορά το καθεστώς ενιαίας στρεμματικής ενίσχυσης (ΚΕΣΕ), ορισμένα από τα οικεία κράτη μέλη δεν κατέβαλαν το σύνολο των αντίστοιχων δημοσιονομικών ανωτάτων ορίων τους, με αποτέλεσμα υστέρηση απορρόφησης των πιστώσεων του προϋπολογισμού 2010 κατά – 35,9 εκατ. ευρώ. Η υστέρηση αυτή εκτέλεσης οφείλεται στο γεγονός ότι, σε ορισμένα κράτη μέλη, η συνολική επιλέξιμη έκταση που δηλώθηκε από τους γεωργούς είναι μικρότερη από εκείνη που καθορίζεται στη νομοθεσία και η οποία χρησιμοποιείται για τον υπολογισμό του ανώτατου ύψους ενίσχυσης ανά εκτάριο.

Επειδή οι ανάγκες του καθεστώτος ενιαίας ενίσχυσης χρηματοδοτούνται εν μέρει από έσοδα ειδικού προορισμού (Σημ.: για λεπτομέρειες, βλ. σημείο 2 ανωτέρω), η υπέρβαση εκτέλεσης των πιστώσεων του άρθρου είναι φαινομενική μάλλον παρά πραγματική και η εικόνα αλλάζει αν συνεκτιμηθούν τα έσοδα ειδικού προορισμού, τα οποία, ενώ δεν περιλαμβάνονται στα συνολικά κονδύλια του προϋπολογισμού, χρησιμοποιούνται τώρα στην εν μέρει χρηματοδότηση των δαπανών ΚΕΕ.

Άλλες άμεσες ενισχύσεις (-147,7 εκατομμύρια ευρώ)

Η ανωτέρω εικόνα υστέρησης εκτέλεσης οφείλεται πρωτίστως στις χαμηλότερες δαπάνες των κρατών μελών, καθώς οι κατατεθείσες αιτήσεις για ορισμένα καθεστώτα, όπως οι πριμοδοτήσεις ζώων και οι στρεμματικές ενισχύσεις για το βαμβάκι, αφορούσαν λιγότερα ζώα ή μικρότερες εκτάσεις σε σύγκριση με εκείνα που προβλέφθηκαν στον προϋπολογισμό 2010.

Λογιστικός έλεγχος των γεωργικών δαπανών

Λογιστική εκκαθάριση των λογαριασμών προηγούμενων χρήσεων (+255,8 εκατομμύρια ευρώ)

Το τρέχον επίπεδο απορρόφησης πιστώσεων προκύπτει από τις διορθώσεις που αποφάσισε η Επιτροπή ως επακόλουθο της διαδικασίας λογιστικής εκκαθάρισης λογαριασμών του ΕΓΤΕ και τις διορθώσεις που επιβλήθηκαν στα κράτη μέλη για μη τήρηση των προθεσμιών πληρωμής που προβλέπονται στις διατάξεις των διαφόρων καθεστώτων του ΕΓΤΕ. Οι διορθώσεις αυτές ανήλθαν συνολικώς σε –54,2 εκατ. ευρώ. Το ποσό αυτό, συγκρινόμενο με εκείνο των – 310 εκατ. ευρώ το οποίο ενεγράφη στον προϋπολογισμό 2010 από την αρμόδια για τον προϋπολογισμό αρχή, συνεπάγεται έλλειψη πιστώσεων του προϋπολογισμού ανερχόμενη σε ποσό 255,8 εκατ. ευρώ, το οποίο χρειάζεται η Επιτροπή για να κλείσει τη συγκεκριμένη θέση του προϋπολογισμού το.

Εκτέλεση του λογαριασμού εσόδων ειδικού προορισμού του ΕΓΤΕ

Το σύνολο των διαθέσιμων εσόδων ειδικού προορισμού το 2010 ανήλθε σε 1.152,1 εκατ. ευρώ έναντι αρχικώς προβλεπόμενου ποσού 922 εκατ. ευρώ, δηλαδή ήταν 230,1 εκατ. ευρώ μεγαλύτερο.

Η διαφορά αυτή οφείλεται εν μέρει στο γεγονός ότι το ποσό των εσόδων ειδικού προορισμού που μεταφέρθηκε από τη χρήση 2009 στη χρήση 2010 ήταν μεγαλύτερο κατά 8,5 εκατ. ευρώ, ανερχόμενο σε 141,5 εκατ. ευρώ, αντί του ποσού των 133 εκατ. ευρώ που είχε αρχικώς προβλεφθεί στον προϋπολογισμό. Επισημαίνεται ότι το ποσό των εσόδων ειδικού προορισμού που μεταφέρθηκε από τη χρήση 2009 στη χρήση 2010 χρησιμοποιήθηκε εξ ολοκλήρου για τη χρηματοδότηση δαπανών της χρήσης 2010 σύμφωνα με το άρθρο 10 του δημοσιονομικού κανονισμού.

Πράγμα ακόμη σημαντικότερο, τα νέα έσοδα ειδικού προορισμού που εισπράχθηκαν εντός του 2010 ανήλθαν σε 1.010,5 εκατ. ευρώ, ήσαν δηλαδή κατά 221,5 εκατ. ευρώ περισσότερα από το ποσό των 789 εκατ. ευρώ που είχε προβλεφθεί στον προϋπολογισμό. Από το ποσό αυτό, οι διορθώσεις εκκαθάρισης ως προς τη συμμόρφωση ανήλθαν σε 735,1 εκατ. ευρώ, οι εισπράξεις από τις παρατυπίες ανήλθαν σε 172,4 εκατ. ευρώ και οι εισπράξεις από την εισφορά επί του γάλακτος ανήλθαν σε 103 εκατ. ευρώ. Ένα μέρος των προσφάτως εισπραχθέντων εσόδων ειδικού προορισμού το 2010 δεν θα χρησιμοποιηθεί εντός του έτους και θα μεταφερθεί στη χρήση 2011, οπότε θα χρησιμοποιηθεί για τη χρηματοδότηση δαπανών που θα πραγματοποιηθούν εκείνο το έτος.

Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης)

Το συνολικό ποσό των εσόδων ειδικού προορισμού που καταβλήθηκε από τα κράτη μέλη εντός του 2010 ανήλθε σε 606,8 εκατ. ευρώ. Επιπλέον, αντιθέτως προς το αρχικώς εκτιμηθέν ποσό των 717,9 εκατ. ευρώ, το ποσό των εσόδων ειδικού προορισμού που μεταφέρθηκε από τη χρήση 2009 στη χρήση 2010 ανήλθε σε 768,3 εκατ. ευρώ. Ως εκ τούτου, το συνολικό ποσό των εσόδων ειδικού προορισμού που διατίθενται στον προϋπολογισμό της ΕΕ το 2010 υπό τη μορφή προσωρινών ποσών αναδιάρθρωσης έφθασε τα 1.375,1 εκατ. ευρώ.

Μετά την καταβολή ενισχύσεων σε δικαιούχους του ταμείου αναδιάρθρωσης στον τομέα της ζάχαρης (Σημ.: για λεπτομέρειες, βλ. σημείο 7 κατωτέρω), το υπόλοιπο των προσωρινών ποσών αναδιάρθρωσης ανέρχεται σε 1.044,8 εκατ. ευρώ, ποσό που θα μεταφερθεί στη χρήση 2011 ώστε να χρηματοδοτηθούν οι αντίστοιχες ενισχύσεις του έτους.

Απορρόφηση κονδυλίων του ταμείου αναδιάρθρωσης στον τομέα της ζάχαρης

Οι επιστροφές στα κράτη μέλη για ενισχύσεις που είχαν καταβάλει στον αναδιαρθρωμένο κλάδο ζάχαρης, για ενισχύσεις διαφοροποίησης ή για ενισχύσεις σε ζαχαρουργεία ανήλθαν το 2010 σε 330,3 εκατ. ευρώ. Οι ανωτέρω ενισχύσεις καταβλήθηκαν από τα προαναφερόμενα έσοδα που προέκυψαν από τα προσωρινά ποσά αναδιάρθρωσης (Σημ.: για λεπτομέρειες, βλ. σημείο 6 ανωτέρω).

Συμπεράσματα

Η προσωρινή εκτέλεση του προϋπολογισμού ΕΓΤΕ 2010 είχε ως αποτέλεσμα την απορρόφηση ποσού 242,3 εκατ. ευρώ πέραν των εγκριθεισών πιστώσεων, το οποίο καλύπτεται από τα διαθέσιμα έσοδα ειδικού προορισμού ύψους 1.152,1 εκατ. ευρώ.

Συνεκτιμώντας και τις εναπομένουσες προς διενέργεια προσαρμογές του τέλους του έτους, τη στιγμή αυτή εκτιμάται ότι τα διαθέσιμα έσοδα ειδικού προορισμού προς μεταφορά στη χρήση 2011 ανέρχονται σε περίπου 900 εκατ. ευρώ.

ΠΑΡΑΡΤΗΜΑ

[pic]

[1] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, πράγμα που σημαίνει πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).